เชอร์ล็อก (ภาพยนตร์ชุดทางโทรทัศน์)

| เชอร์ล็อก |
| --- | --- |

ประเภท: ชีวิต, สืบสวน
สร้างโดย: มาร์ก เกทิสส์ สตีเวน มอฟฟัต
เค้าโครงจาก: เชอร์ล็อก โฮมส์ โดย เซอร์อาร์เทอร์ โคนัน ดอยล์
เขียนโดย: มาร์ก เกทิสส์ สตีเวน มอฟฟัต สตีเวน ทอมป์สัน
กำกับโดย: พอล มักกวิกัน เอรอส ลิน โทบี เฮนส์ โคล์ม มักคาร์ที นิก เฮอร์รัน เจเรมี ลัฟเวอริง
แสดงนำ:   เบเนดิกต์ คัมเบอร์แบตช์  มาร์ติน ฟรีแมน 
ผู้ประพันธ์ดนตรีแก่นเรื่อง: เดวิด อาร์โนลด์ ไมเคิล ไพรซ์
ประเทศแหล่งกำเนิด: สหราชอาณาจักร
ภาษาต้นฉบับ: อังกฤษ
จำนวนซีรีส์: 4
จำนวนตอน: 13 (รายชื่อตอน)
การผลิต
ผู้อำนวยการผลิต:   มาร์ก เกทิสส์  สตีเวน มอฟฟัต  เบริล เวอร์ทิว 
ผู้อำนวยการสร้าง: ซู เวอร์ทิว อิเลน แคเมอรอน
ผู้กำกับภาพ: เฟเบียน แวกเนอร์ สตีฟ ลอว์ส
ผู้ลำดับภาพ: ชาร์ลี ฟิลลิปส์ มาลี เอวันส์ ทิม พอร์เตอร์
กล้อง: กล้องเดี่ยว
ความยาวตอน: 85–90 นาที
บริษัทผู้ผลิต: ฮาร์ตสวุดฟิมส์ บีบีซี เวลส์ ดับเบิลยูจีบีเอช
ออกอากาศ
เครือข่าย: บีบีซี วัน บีบีซี เอชดี (2553) บีบีซี วัน เอชดี (2555–) พีบีเอส (2553–)
ออกอากาศ: 25 กรกฎาคม 2553 (2553-07-25) – ปัจจุบัน
เชอร์ล็อก (อังกฤษ: Sherlock) เป็นภาพยนตร์ชุดทางโทรทัศน์แนวชีวิตและสืบสวนจากสหราชอาณาจักร นำเสนอเนื้อเรื่องที่ดัดแปลงมาจากรหัสคดีชุด เชอร์ล็อก โฮมส์ ของเซอร์อาร์เทอร์ โคนัน ดอยล์ โดยปรับช่วงเวลาจากปลายคริสต์ศตวรรษที่ 19 มาเป็นสมัยปัจจุบัน ภาพยนตร์ชุดนี้สร้างสรรค์โดยสตีเวน มอฟฟัต และมาร์ก เกทิสส์ นำแสดงโดยเบเนดิกต์ คัมเบอร์แบตช์ (รับบทเป็นเชอร์ล็อก โฮมส์) และมาร์ติน ฟรีแมน (รับบทเป็นนายแพทย์จอห์น วอตสัน) ซู เวอร์ทิว และอิเลน แคเมอรอนแห่งบริษัทฮาร์ตสวุดฟิมส์ผลิต เชอร์ล็อก ให้แก่สถานีโทรทัศน์บีบีซีในสหราชอาณาจักร และร่วมผลิตภาพยนตร์ชุดนี้กับสถานีโทรทัศน์ดับเบิลยูจีบีเอช บอสตัน ในฐานะส่วนหนึ่งของภาพยนตร์ชุดรวมเรื่อง (anthology series) ชุด แมสเตอร์พีซ ซึ่งแพร่ภาพในสหรัฐอเมริกาผ่านเครือข่ายพีบีเอส
ภาพยนตร์ชุด เชอร์ล็อก ถ่ายทำในเมืองคาร์ดิฟฟ์ของเวลส์เป็นหลัก โดยสมมุติให้ถนนนอร์ทกาวเวอร์ในกรุงลอนดอนเป็นฉากด้านนอกของห้องอยู่อาศัยเลขที่ 221 บี ถนนเบเกอร์ ของโฮมส์และวอตสัน ปัจจุบันภาพยนตร์ชุดนี้ได้รับการผลิตออกมาแล้ว 10 ตอน สามตอนแรกออกอากาศในปี พ.ศ. 2553 สามตอนถัดมาออกอากาศในปี พ.ศ. 2555 และสามตอนล่าสุดออกอากาศในปี พ.ศ. 2557 ภาพยนตร์ชุดที่ 3 กลายเป็นภาพยนตร์ชุดที่มีผู้ชมมากที่สุดในสหราชอาณาจักรนับตั้งแต่ปี พ.ศ. 2544 ปัจจุบันมีประเทศและดินแดนต่าง ๆ ที่ซื้อลิขสิทธิ์ เชอร์ล็อก ไปแพร่ภาพแล้วกว่า 200 แห่ง
เสียงตอบรับเชิงวิจารณ์ที่มีต่อภาพยนตร์ชุดนี้เป็นไปในทางบวกอย่างสูง โดยมีบทวิจารณ์หลายบทที่ยกย่องคุณภาพของการเขียนบท การแสดง และการกำกับรายการ เชอร์ล็อก ได้รับการเสนอชื่อเข้าชิงรางวัลจากหลายสถาบัน เช่น รางวัลแบฟตา รางวัลเอ็มมี รางวัลลูกโลกทองคำ และชนะหลายรางวัลในหลากหลายสาขา โดยสามารถคว้ารางวัลไปได้มากที่สุดถึง 7 รางวัลจากการประกาศรางวัลเอ็มมีครั้งที่ 66 ซึ่งรวมถึงรางวัลการเขียนบทยอดเยี่ยมสำหรับภาพยนตร์ชุดสั้น ภาพยนตร์โทรทัศน์ หรือตอนพิเศษของละครสำหรับมอฟฟัต รางวัลนักแสดงสมทบชายยอดเยี่ยมในภาพยนตร์ชุดสั้นหรือภาพยนตร์โทรทัศน์สำหรับฟรีแมน และรางวัลนักแสดงนำชายยอดเยี่ยมในภาพยนตร์ชุดสั้นหรือภาพยนตร์โทรทัศน์สำหรับคัมเบอร์แบตช์ นอกจากนี้ทางรายการยังได้รับรางวัลพีบอดีในปี พ.ศ. 2554 อีกด้วย
ภาพยนตร์ทั้งสามชุดได้รับการจัดจำหน่ายในรูปแบบดีวีดีและจานบลูเรย์ ร่วมกับดนตรีประกอบฉากซึ่งมีเดวิด อาร์โนลด์ และไมเคิล ไพรซ์ เป็นผู้ประพันธ์ และนิยายต้นฉบับของโคนัน ดอยล์ (เฉพาะบางตอนที่คัดสรรมาแล้ว) ในรูปเล่มหนังสือฉบับพิมพ์ผูกโยงกับรายการ ในเดือนมกราคม พ.ศ. 2557 ทางรายการได้เปิดตัวโปรแกรมประยุกต์สำหรับโทรศัพท์เคลื่อนที่อย่างเป็นทางการในชื่อ เชอร์ล็อก : เดอะเน็ตเวิร์ก